Politiet vil de kommende dage være på gaden for at lave en målrettet indsats rettet mod spiritus- og narkotikakørsel også i aften, når der er officiel "J-dag".

Traditionen tro, så markerer den første fredag i november altid J-dag. I år falder den så fredag d. 1. november, og så skydes juleøl-sæsonen for alvor i gang. ”J-dagen” – dagen hvor årets julebryg frigives betyder samtidig, at der er masser af arrangementet på restauranter og værtshuse i hele Nordjylland. Politiet markerer frigivelsen af julebryggen med en landsdækkende målrettet indsats rettet mod spiritus- og narkotikakørsel. Indsatsen afholdes i disse dage og betyder, at politiet vil være tilstede og udføre kontroller i anledning af frigivelsen af julebryggen. Politiassistent ved Rigspolitiets Nationale Færdselscenter, Christian Berthelsen opfordrer derfor til, at man på forhånd aftaler, hvem der skal holde sig ædru og køre bilen hjem efter festlighederne, eller at man tager en taxa eller bus hjem. - Antallet af dræbte og alvorligt tilskadekomne i ulykker, hvor spiritus har været en medvirkende faktor, er over en periode fra 2013 til 2017 faldet med 27 pct., siger Christian Berthelsen. Ved den tilsvarende indsats i 2018 blev der landet over i løbet af de fire kontroldage sigtet 112 spirituspåvirkede førere, hvoraf 21 var involveret i færdselsulykker, mens 110 førere blev sigtet for at køre i narkotika- eller medicinpåvirket tilstand, hvoraf to var involveret i færdselsulykker. Spiritusulykker udgjorde 11 pct. af alle ulykker i 2018. 32 personer blev dræbt og 183 kom alvorligt til skade i spiritusulykker i 2017. Hovedparten af de, der kom til skade i en spiritusulykke, var selv påvirkede. ”J-dagen” markeres fredag den 1. november 2019 kl. 2059.